Šarvuotasis traktorius
Šarvuotasis traktorius (rus. бронетрактор), erzactankas (rus. эрзац-танк) – paprastai savadarbė šarvuotoji kovos mašina, pagaminta apšarvavus vikšrinį traktorių ir apginklavus 1-2 kulkosvaidžiais ir/ar nedidelio kalibro patranka. Tarybų Sąjungoje Antrojo pasaulinio karo metais, stingant serijinės gamybos tankų ir šarvuotųjų automobilių, šarvuotuosius traktorius paprastai nedidelėmis serijomis gamino reikiamą įrangą turėjusios gamyklos apsuptuose miestuose ar miestuose prie fronto linijos. Žinomi Antrojo pasaulinio karo šarvuotieji traktoriai buvo: NI-1 (rus. НИ-1) – Odesoje gaminti šarvuotieji traktoriai (pagaminti 68 vienetai). ChTZ-16 (rus. ХТЗ-16) – Charkove gaminti šarvuotieji traktoriai (pagaminta 70-100 vienetų). Bobo Semplo tankas (angl. Bob Semple tank) – N. Zelandijos darbų ministro Bobo Semplo suprojektuotas, bet niekada negamintas šarvuotasis traktorius (masė 25 t, ginkluotas 4 kulkosvaidžiais).